**Dôvodová správa**

Dôvodom predloženia materiálov o založení občianskeho združenia je snaha diverzifikovať získavanie finančných prostriedkov pre mestskú časť, najmä pre oblasti kultúry, športu a komunitného života aj z verejných a nadačných zdrojov. Mnohé z nich nedovoľujú uchádzať sa o podporu, granty a dotácie obciam a samosprávam. Vznikom takejto organizácie by sa rozšírila možnosť, ako mestská časť môže získavať ďalšie zdroje na svoj rozvoj, prípadne sa uchádzať o dve percentá z daní.

Možnosť založenia občianskeho združenia bola prerokovaná na zasadnutí Miestnej rady dňa 11.4.2019 a následne predložená na rokovanie zastupiteľstva. Miestne zastupiteľstvo Mestskej časti Košice-Sídlisko KVP na IV. rokovaní dňa 25.4.2019 uznesením číslo 51 odporučilo starostovi mestskej časti zriadiť občianske združenie v zmysle dôvodovej správy.

Podľa platnej právnej úpravy:

- § 4 ods. 3, písm. l) zákona SNR č. 369/1990 Zb. o obecnom zriadení v znení neskorších predpisov, obec pri výkone samosprávy zakladá, zriaďuje, zrušuje a kontroluje podľa osobitných predpisov svoje rozpočtové a príspevkové organizácie, iné právnické osoby a zariadenia

- § 14 ods. 3, písm. i) zákona SNR č. 401/1990 Zb. o meste Košice v znení neskorších predpisov miestne zastupiteľstvo zriaďuje, zrušuje a kontroluje rozpočtové a príspevkové organizácie mestskej časti a na návrh starostu vymenúva a odvoláva ich vedúcich (riaditeľov), zakladá a zrušuje obchodné spoločnosti a iné právnické osoby a schvaľuje zástupcov mestskej časti do ich štatutárnych a kontrolných orgánov, ako aj schvaľuje majetkovú účasť mestskej časti v právnických osobách

- § 11 ods. 4, písm. l) zákona SNR č. 369/1990 Zb. o obecnom zriadení v znení neskorších predpisov je obecnému zastupiteľstvu vyhradené zriaďovať, zrušovať a kontrolovať rozpočtové a príspevkové organizácie obce a na návrh starostu vymenúvať a odvolávať ich vedúcich (riaditeľov), zakladať a zrušovať obchodné spoločnosti a iné právnické osoby a schvaľovať zástupcov obce a ich štatutárnych a kontrolných orgánov, ako aj schvaľovať majetkovú účasť obce v právnickej osobe.

V Košiciach, dňa 9.5.2019

Vypracoval: Mgr. art. Marián Hudák