DÔVODOVÁ SPRÁVA

Zriadenia sociálneho podniku MČ Košice -Sídlisko KVP

V Košiciach 09.05.2019 Vypracoval : Ing. Miroslav Michalus

OBSAH:

1. Úvod...................................................................................str.3
2. Východiská pre zriadenie sociálneho podniku...................str.3
3. Dôvody pre vznik sociálneho podniku................................str.5
4. Časová postupnosť vzniku spoločnosti..............................str.10
5. Predpokladaný rozsah vykonávaných prác........................str.11
6. Rozpočet sociálneho podniku............................................str.12
7. Záver..................................................................................str.13

**1.ÚVOD:**

Myšlienka sociálneho podniku / ďalej aj SP/nie je myšlienka nová. Úspešne sa realizuje v mnohých štátoch Európy a zlepšuje sociálne , ekonomické ale aj komunitné prostredie .

Hlavnými priekopníkmi myšlienky sociálnych podnikov na Slovensku s prepojením na obce a menšie mestá je starosta Spišského Hrhova Vladimír Ledecký a p.Smetanka , aktivista a priateľ p.Ledeckého. Boli zakladateľmi prvého sociálneho podniku na Slovensku so širokým spektrom aktivít pre ich obec.

V súčasnosti je p.Ledecký splnomocnenec vlády SR pre oblasť sociálnych podnikov .

**Princíp sociálneho podnikania a cieľová skupina**

Sociálna ekonomika je prepojená dvomi princípmi – ekonomickým a sociálnym. Ekonomický princíp rešpektuje konkurencieschopnosť a ekonomickú udržateľnosť. Sociálny princíp vnáša do sociálnej ekonomiky solidaritu, začleňovanie a sociálny rozvoj. Je to teda oblasť nových podnikateľských iniciatív s cieľovou orientáciou na riešenie sociálnych potrieb regiónu a samotnej obce, v ktorej je sústredená .

Sociálny podnik sa nachádza v konkrétnej komunite, identifikuje jej problémy a na tie reaguje sociálny podnikateľ. Ten v prvom rade rieši zamestnanosť miestnej komunity a nesnaží sa o maximalizáciu zisku na úkor zamestnanca. Prvoradým cieľom je pracovná integrácia a až druhoradým je zisk. Zisk však musí zabezpečiť udržateľnosť sociálneho podniku, teda jeho prežitie.

Cieľovou skupinou uchádzačov o zamestnanie sú najmä :

1. mladí ľudia do 25 rokov

b) uchádzači o zamestnanie nad 50 rokov

c) uchádzači o zamestnanie bez vzdelania

d) dlhodobo nezamestnaní viac ako 5 rokov

*Poznámka: V sociálnych podnikoch je možné ale zamestnávať aj uchádzačov mimo týchto cieľových skupín , ale z ekonomického dôvodu je výhodnejšie orientovať sa na uvedené cieľové skupiny*

**2. VÝCHODISKÁ PRE ROZHODNUTIE O ZRIADENÍ SP**

1. Vypracovanie SWOT analýzy pre vznik podniku

*SWOT analýza umožňuje zhrnutie potrieb a možnosti obce, špecifikovanie slabých a silných stránok budúceho sociálneho podniku a umožní nám kvalifikované rozhodnutia pri výbere a voľbe činností podniku, ako aj celkovému smerovaniu .Základom analýzy je zodpovedne a kvalifikované zodpovedanie nasledujúcich 4 oblastí.*

***Silné stránky******Slabé stránky***

*-Dlhodobá udržateľnosť - Ohraničené finančné možnosti obce*

*-Silný ekonomický partner/MČ/ -Nedostatočná garancia udržateľnosti projektov*

*-Vytvorenie novej komunity -Nedostatočný stav fin. pomoci garantovanej*

*-Lojalita zamestnancov štátom*

***Príležitosti Hrozby***

*-Skvalitnenie stavu čistoty na sídlisku - Zmena zákona č112/2018 Z.z. o sociálnej*

*ekonomike*

-Skvalitnenie starostlivosti o zeleň -Zvyšovanie nákladov zvýšením cien pohonných

*látok, minimálnej mzdy, odvodov a cien energií*

*-Vybudovanie stabilného partnera obci*

*-Stabilizácia situácie na miestnom trhu -Sprísnenie a zmeny legislatívy*

*-Využitie majetku a úloh obce -Obmedzenie podpory zo strany štátu*

*b.) Zhodnotenie súčasného stavu*

Materiálové:

MÚ vlastni strunové kosačky, krovinorez, väčšie množstvo ručného náradia/ hrable , lopaty , metly, fúriky, vozík.../

Priestorové:

MÚ je vlastníkom /užívateľom/ prízemnej budovy ktorá môže byť sídlom a priestorovým zázemím sociálneho podniku.

Účelové :

MČ zabezpečuje na základe Zákona o meste Košice a Štatútu mesta : Zimnú údržbu komunikácii II a III triedy, chodníkov, kosby trávnatých porastov včítane orezov stromov kríkov , hrabanie lístia, opravy cestných výtlkov, opravy lavičiek , realizuje detské ihriská a pieskoviská.

Ekonomické :

Výdavky MČ na zabezpečenie verejnoprospešných činností – za obdobie 2016-2018

Tab.č.1

|  |  |  |  |  |
| --- | --- | --- | --- | --- |
|  | **2018** | **2017** | **2016** | **Celkom** |
| zimná údržba-ručná | 2282,00 | 0 | 7297,40 | 15589,60 |
| zimná údržba-strojová | 12040,62 | 9837,02 | 37629,5 | 59507,14 |
| zimná údržba-pohotovosť ,pluh. | 14019,96 | 7200,00 | 13200,00 | 34419,96 |
| **zimná údržba celkom** | **26060,58** | **17037,02** | **50829,5** | 93927,10 |
| ručný pozber kamienkov | 11379,04 | 11296,00 | 9979,6 | 32654,64 |
| orezy stromov | 18657,37 | 19942,28 | 19141,03 | 57740,68 |
| výsadba stromov a krov | 4592,60 | 5340,00 | 780 | 10712,60 |
| výruby stromov | 1152,00 | 3476,28 | 5128,77 | 9757,05 |
| nákup letničiek a substrátov | 653,90 | 513,29 | 1257,4 | 2424,59 |
| zálievka kvetov | 1260,00 | 0 | 643,5 | 1903,50 |
| kosby | 67890,95 | 69771,39 | 84217,08 | 219379,42 |
| hrabanie lístia | 29940,00 | 34957,50 | 11571 | 76468,50 |
| odvoz biologického odpadu | 0 | 2252,18 | 2151,66 | 4403,84 |
| deratizácia | 5494,56 | 2506,40 | 2555,6 | 10556,56 |
| oprava výtlkov | 3592,92 | 0 | 1790,6 | 5383,52 |
| Lavičky /dodávka, oprava/ | 2150,00 | 0 | 430 | 2580,00 |
| prepieranie pieskovísk | 5748,00 | 7600,00 | 0 | 13348,00 |
| údržba detských ihrísk | 10585,00 | 16284,00 | 5902,76 | 32771,76 |
| údržba športových ihrísk | 0 | 0 | 3573 | 3573,00 |
| drobné opravy/údržba | 247,00 | 1181,06 | 289,8 | 1717,86 |
| **výdavky celkom podľa rokov** | **189 403,90** | **192 157,40** | **200 241,3** | 1. **302,62** |

.

**3. Dôvody pre vznik Sociálneho podniku**

1. **Nevyhovujúci skutkový stav zabezpečovania úloh obce v oblasti služieb obyvateľom**

Úlohy v oblasti čistoty verejných priestranstiev, údržby detských ihrísk, pieskovísk, opráv miestnych komunikácií, či komplexná starostlivosť o zeleň, stromy a kvety v MČ sú hlboko poddimenzované.

Dokonca oblasť čistoty , ktorú verejnosť vníma ako najproblémovejšiu , nie je zabezpečovaná už roky žiadnym externým dodávateľom, ale je riešená len tzv. aktivačnými pracovníkmi, ktorí sú Úradom práce MPSVaR SR odstupovaný na MČ. Z dôvodu znižovania nezamestnanosti v našom regióne, ale aj neustálej zmeny platnosti a účinností zákona jednotlivých §§ zákona č.5/2045 Z. z, zamestnávanie týchto pracovníkov je problematické, neustále meniace s klesajúcou tendenciou počtu zamestnancov.

Pre zlepšenie skutkového stavu vidíme v dvoch možnostiach, cestách.

1. Efektívnejšie využitie finančných prostriedkov k rozpočtu obce na zabezpečenie vyššie uvedených činností a to z dôvodu odbúranie zisku a réžie dodávateľských firiem
2. Hľadanie alternatívnych riešení /zdrojov/ na vytvorenie modelu spolufinancovania týchto činností z prostriedkov štátneho rozpočtu, rozpočtu VÚC, grantov a dotácií.
3. **Ekonomická výhodnosť**

Rozpočty samosprávy sú tvorené z podielových daní a vlastných príjmov samospráv, ktoré sú najmä za prenájom nehnuteľného majetku a poplatkami za vykonávané služby. Tieto financie sú ale obmedzené a nestačia na vyfinancovanie kvalitných služieb občanom a to najmä zimnej údržby, viacnásobnej kosby trávnatých plôch, starostlivosti o detské ihriská, športoviská a pod.

Ak obec chce zlepšiť tieto služby občanom, je nutné hľadať nové zdroje financií.

Jednou z možností sa v dnešnej dobe, najmä po schválení zákona č. 112/2018 Z. z. o sociálnej ekonomike a sociálnych podnikoch (ďalej len „*zákon o sociálnej ekonomike*“) je vytvorenie sociálneho podniku obce, ktorý by prioritne zabezpečoval tie činnosti MČ, ktoré doposiaľ si MČ objednávala u externého dodávateľa.

Sociálny podnik má po získaní štatútu „Sociálneho podniku“ možnosť získania finančných prostriedkov z viacerých zdrojov:

* **„Dotáciou“ od zriaďovateľa**

*„Dotáciou“ sa rozumejú finančné prostriedky uvedené v tab. č.1, ktoré aj doposiaľ obec použila na vyfinancovanie požadovaných činností, ktoré budú po vykonaní objednaných prác každomesačne fakturované objednávateľovi, obci.*

* **Príspevkom na mzdy zamestnancov v zmysle zákona č.5/2004 Z. z.**

*Sociálny podnik uzavrie s ÚP dohody na zamestnanie zamestnancov podľa §§10,12,50j,53,54 a bude mu preplácaná podstatná časť celkovej ceny práce zamestnancov, ktorí budú vykonávať činnosti v zmysle schváleného predmetu činnosti*

* **Príspevkami z úspešných výziev MPSVaR SR /Implementačnej agentúry MPSVaR SR/**

*Implementačná agentúra ako sprostredkovateľský orgán MPSVaR SR vyhlasuje výzvy na predkladanie žiadostí o nenávratný finančný príspevok na jednotlivé operačné programy /napr. Ľudské zdroje a pod./. Na rok 2019 je okrem iných vyhlásená aj výzva so špecifickým cieľom 4.1.1 „ Zefektívnenie súčasných nových nástrojov za účelom zvýšenia aktivity ľudí ohrozených chudobou a sociálnym vylúčením“ pre menej ale aj viac rozvinuté okresy. Výzva bude uverejnená v mesiaci September 2019 s alokovanou sumou výzvy 14 mil. €*

* **Príspevkami z MPSVaR SR vo forme**

1. Investičnej pomoci
2. Kompenzačnej pomoci
3. Pomoci na podporu predaja

**Investičná pomoc** je upravená v § 17 a § 18 zákona o sociálnej ekonomike. Investičná pomoc sa môže poskytnúť na účel podpory investície alebo prípravy investície, vrátane poradenských služieb, a to vo forme:

1. finančného nástroja,
2. podpory kombinovanej do jednej operácie s finančným nástrojom (technická pomoc pri príprave investičného projektu, bonifikácia úrokov, odpustenie záručných poplatkov),
3. podmienečne vratného finančného príspevku,
4. nenávratného finančného príspevku,
5. dotácie,
6. prevodu vlastníctva k nehnuteľného majetku alebo zámeny nehnuteľného majetku za cenu nižšiu ako je všeobecná hodnota majetku,
7. úľavy na dani z príjmov.

Investičnú pomoc vo forme nenávratného finančného príspevku a dotácie možno poskytnúť len vtedy, ak registrovaný sociálny podnik získal alebo má prísľub získania investičnej pomoci vo forme finančného nástroja alebo podmienečne vratného finančného príspevku.

**Kompenzačná pomoc** je upravená v § 19 zákona o sociálnej ekonomike. Kompenzačná pomoc sa poskytuje registrovanému sociálnemu podniku, sociálnemu podniku a čiastočne sociálnemu podniku, ak sú v dôsledku dosahovania pozitívneho sociálneho vplyvu znevýhodnené oproti podnikateľom, ktorí podnikajú za účelom dosahovania zisku, a to vo forme:

1. finančného nástroja,
2. podpory kombinovanej do jednej operácie s finančným nástrojom (technická pomoc pri príprave investičného projektu, bonifikácia úrokov, odpustenie záručných poplatkov),
3. nenávratného finančného príspevku,
4. dotácie.

Registrovaný sociálny podnik môže byť znevýhodnený oproti bežnému komerčnému podniku napríklad v dôsledku náročnejších vnútorných rozhodovacích procesov, ktoré vyplývajú zo zapojenia zamestnancov a ďalších zainteresovaných osôb do jeho správy.

Kompenzačnú pomoc vo forme finančného nástroja a prípadne s ním kombinovaných foriem podpory možno registrovaným sociálnym podnikom poskytnúť napríklad z dôvodu sťaženého prístup k úverom a ďalším formám návratného financovania vzhľadom na to, že sú „netypickými podnikmi“, s ktorými komerčné banky nerátajú, nevedia ich správne ohodnotiť a preto z nich vychádzajú ako nefinancovateľné. Z týchto dôvodov môžu sociálne podniky využiť podporu zo strany štátu, aby na trhu mohli konkurovať súkromným podnikom a mali také isté možnosti financovania.

**Pomoc na podporu dopytu** sa realizuje formou odkúpenia servisnej poukážky od registrovaného sociálneho podniku, ktorý poskytol :

1. službu starostlivosti o domácnosť a záhradu,
2. službu fyzickej osobe, ktorá je na základe posudku o odkázanosti na sociálnu službu odkázaná na pomoc inej fyzickej osoby.

**Servisné poukážky** majú povahu ceniny a vydáva ich ministerstvo práce v nominálnej hodnote 10 eur. Zákona o sociálnej ekonomike ich bližšie upravuje § 23. Servisné poukážky predstavujú osvedčený model, ktorý sa využíva v rôznych členských štátoch EÚ a ktorého dôsledkom je okrem iného potláčanie nelegálnej práce. Spotrebiteľ, ktorý si kupuje poukážku za dotovanú cenu, má totiž motiváciu neplatiť za službu „načierno“ v hotovosti.

Registrovanému sociálnemu podniku, ktorý využíva 100 % zisku na dosahovanie pozitívneho sociálneho vplyvu alebo je priamo demokraticky spravovaný svojimi zamestnancami, možno poskytnúť všetky formy podpory (investičnú pomoc, kompenzačnú pomoc a pomoc na podporu dopytu). Takýto podnik dosahuje tzv. „**zlatý štandard**“ a iba takémuto podniku môže byť poskytnutá štátna podpora vo forme dotácie.

**Dotácia** je priama forma štátnej podpory a zároveň jedna z foriem investičnej pomoci alebo kompenzačnej pomoci poskytovaná registrovanému sociálnemu podniku. Poskytovateľom dotácie sú ministerstvá v zmysle § 20 ods. 2 zákona o sociálnej ekonomike.

Žiadateľ okrem podmienok ustanovených v § 20 a § 21 zákone o sociálnej ekonomike musí splniť aj podmienky podľa § 8a ods.4 zákona č. 523/2004 Z. z. o rozpočtových pravidlách verejnej správy v platnom znení:

Podpora podľa osobitných predpisov týmito obmedzeniami nie je dotknutá.

**Povinnosti** a **obmedzenia** registrovaného sociálneho podniku pri poskytovaní podpory upravuje § 24 zákona o sociálnej ekonomike.

Zákon o sociálnej ekonomike priniesol so sebou aj novelizáciu ďalších právnych predpisov, ktorými sú sociálne podniky zvýhodňované. Prostredníctvom takýchto zákonných zmien štát nepriamo podporuje sociálne podniky.

1. **Majetková výhodnosť**

**Zvýhodnenie pri prevode majetku obce**

Pri prevode nehnuteľného majetku obce do vlastníctva registrovaného sociálneho podniku ako formy investičnej pomoci sa neuplatnia ustanovenia § 9a ods. 1 až 7 zákona o majetku obcí. To znamená, že prevod sa nemusí uskutočniť na základe obchodnej verejnej súťaže, dobrovoľnej dražby alebo priamym predajom za cenu vo výške stanovenej osobitným predpisom. Takouto legislatívnou zmenou sa **urýchli celý proces prevodu majetku**, a zároveň sa vylúči možnosť, aby sa iný záujemca, ktorý doručí obci vyššiu cenovú ponuku za predmetný majetok, stal jeho vlastníkom. Rovnaký spôsob nakladania s majetkom sa použije aj v prípade **prenechania majetku obce do nájmu registrovanému sociálnemu podniku a aj pri nakladaní s majetkom VÚC**. Zákonné zmeny odbremenili sociálne podniky od administratívnej záťaže, ktorú ukladá § 9a zákona o majetku obcí, a zároveň podporili konkurencieschopnosť registrovaných sociálnych podnikov pri prevode a nájme majetku obcí voči súkromným podnikom. Zmena zákona umožňuje vykonať **bezodplatný prevod nehnuteľného majetku štátu do vlastníctva registrovaného sociálneho podniku**.

**IV. Daňové úľavy**

**a. Zníženie dane zo zisku**

Nepriamou formou podpory je zníženie dane zo zisku, reinvestovaného na hlavný sociálny účel podniku. Daňová úľava sa bude vzťahovať iba na verejnoprospešné registrované sociálne podniky. Daňovník, ktorý si uplatní daňovú úľavu, si nemôže uplatniť úľavu na dani pre príjemcov investičnej pomoci, úľavu na dani pre prijímateľa stimulov, ani odpočet výdavkov (nákladov) na výskum a vývoj, a takisto nemôže byť prijímateľom prostriedkov z daňovej asignácie, z dôvodu zamedzenia využívania duplicitnej podpory v podobe úľav resp. odpočtu dane z príjmov. Obmedzuje sa obdobie použitia odpočtu dane z príjmov len ak sa počiatočná investícia zrealizuje do piatich rokov odo dňa vloženia prostriedkov na jej realizáciu do rezervného fondu. Ak táto podmienka nie je splnená, daňovník si v príslušnom zdaňovacom období nemôže uplatniť nárok na odpočet dane z príjmov, a zároveň musí podať dodatočné daňové priznanie, za každé zdaňovacie obdobie, v ktorom si odpočet dane z príjmu uplatňoval.

**b. Zníženie DPH**

Registrovaný sociálny podnik, ktorý 100 % svojho zisku po zdanení používa na dosiahnutie svojho hlavného cieľa, si môže uplatniť zníženú sadzbu dane 10% zo základu dane na tovary a služby, ktoré dodáva oprávnenému zákazníkovi, ak tým nedochádza k narušeniu hospodárskej súťaže. Oprávneným zákazníkom je osoba iná ako zdaniteľná osoba, ak je fyzickou osobou, subjektom sociálnej ekonomiky alebo subjektom verejnej správy (napr. sociálny podnik si môže uplatniť zníženú sadzbu dane voči súkromnej osobe, ktorá u neho bude nakupovať nejaký tovar).

**c. Zníženie miestnych daní**

Novelizovaným znením zákona o miestnych daniach a miestnom poplatku za komunálne odpady a drobné stavebné odpady, môže správca dane všeobecne záväzným nariadením znížiť výšku dane z pozemkov alebo oslobodiť od dane z pozemkov, pozemky vo vlastníctve registrovaného sociálneho podniku a znížiť daň alebo oslobodiť od dane zo stavieb alebo od dane z bytových stavieb, bytov a nebytových priestorov vo vlastníctve registrovaného sociálneho podniku.

Na príprave tohto zákona sa podieľali najmä predstavitelia mimovládnych organizácií, ktoré na Slovensku a v EÚ pôsobia v oblasti sociálneho podnikania. Zavedené inštitúty sú odpoveďou na potreby aplikačnej praxe. Využitím podpory poskytovanej štátom budú môcť sociálne podniky efektívnejšie dosahovať svoj účel.

**4. Časová postupnosť vzniku spoločnosti**

**2019**

Máj 2019................................. - založenie spoločnosti

Jún 2019................................. - podanie žiadosti o priznanie štatútu „Sociálneho podniku“

Jún/Júl 2019........................... - vypísanie výberového konania na pozíciu „Riaditeľ“

September 2019..................... - Prijatie do zamestnania 1.zamestnanca /riaditeľa SP/

- Priznanie štatútu „Sociálny podnik“

- Podpísanie dohôd zmlúv s ÚPSVaR, MČ Košice-sídlisko KVP, Soc.

poisťovňou, Zdrav. poisťovňou

Október 2019........................ – Výber a prijatie do prac. pomeru ďalších zamestnancov (od 1.11.2019)

(1 riadiaci pracovník /riaditeľ/, 1 administratívny pracovník/účtovník/,7

výkonných prac r.2019 , 16 prac. 2020)

November 2019.................... - Budovanie a zriaďovanie sídla spoločnosti, výkon prvých prác na

základe zmlúv dohôd

Nov. – Dec.2019.................... - Zabezpečovanie zmluvne dohodnutých prác a činností v oblasti čistoty

**5. Predpokladaný rozsah vykonávaných prác**

**2019**

November 2019 ............ - Hrabanie lístia v MČ Košice -Sídlisko KVP, čistenie verejných priestranstiev

December 2019 ............ - Zimná údržba, čistenie verejných priestranstiev

**2020**

Január – Marec 2020... - Zimná údržba, čistenie verejných priestranstiev

Apríl 2020 .................... - Pozber kamienkov po zimnej údržbe , čistenie verejných priestranstiev,

prepieranie pieskovísk, odvoz odpadu

Máj – Sept. 2020 .......... - Opravy detských ihrísk , čistenie verejných priestranstiev,

prepieranie pieskovísk, odvoz odpadu, kosenie a hrabanie trávy, výsadba

kríkov a kvetov, deratizácia a iné

Okt.- Nov. 2020............ - Čistenie verejných priestranstiev, hrabanie lístia, odvoz odpadu

Dec.2020....................... - Zimná údržba, čistenie verejných priestranstiev

Jan. -Dec. 2020 ........... - Poskytovanie služieb obyvateľom za servisné poukážky

V ďalších rokoch je vízia poskytovania služieb aj iným mestským častiam, resp. obciam

**6. Rozpočet**

**I.) Príjmy:**

**a) Predpokladané prímy na základe zmlúv - Tab.2**

|  |  |  |
| --- | --- | --- |
|  | **2019** | **2020** |
| zimná údržba celkom | 8 000 | 20 000 |
| ručný pozber kamienkov | 0 | 10 000 |
| orezy stromov | 0 | 10 000 |
| výsadba stromov a krov | 0 | 5 000 |
| výruby stromov | 0 | 2 000 |
| nákup letničiek a substrátov | 0 | 700 |
| zálievka kvetov | 0 | 2 000 |
| kosby | 0 | 70 000 |
| hrabanie lístia | 15 000 | 15 000 |
| odvoz biologického odpadu | 1 000 | 2 000 |
| deratizácia | 0 | 3 000 |
| oprava výtlkov | 0 | 30 000 |
| Lavičky /dodávka, oprava/ | 0 | 0 |
| prepieranie pieskovísk | 0 | 6 000 |
| údržba detských ihrísk | 0 | 10 000 |
| údržba športových ihrísk | 0 | 3 000 |
| drobné opravy/údržba | 500 | 3 000 |
| Práce prostredníctvom servisných poukážok | 0 | 1 000 |
| **Príjmy : / €/** | **24 500** | **192 700** |

1. **Ostatné príjmy - Tab.3**

|  |  |  |
| --- | --- | --- |
|  | **2019** | **2020** |
| **Dotácia na mzdy (ÚP MPSVaR SR)** |  |  |
| §§ 10,12 | 660  /2 mesiace 5 prac./ | 6 336  /12 mes. ,8 prac./ |
| § § 50j, 53f , 53g | 2 260  /2 mes. 2prac/ | 31 920  /12 mes. , 4 prac./ |
| §54 | 0 | 32 832  /12 mes. , 4 prac./ |
|  | 0 | 2 000 |
| **Národné projekty** /výzvy pre soc.podniky/ | 5 000 | 20 000 |
| **Investičná pomoc /**§ 20 ods.2 zák. č.112/2018 Z. z./ | 5 000 | 10 000 |
|  |  |  |
| **Príjmy : /€/** | **12 920** | **103 088** |

1. **Sumarizácia príjmov -Tab.4**

|  |  |  |
| --- | --- | --- |
|  | **2019** | **2020** |
| Príjmy na základe zmlúv s MČ | 24 500 | 191 700 |
| Ostatné príjmy | 12 920 | 103 088 |
|  |  |  |
| **Príjmy spolu: /€/** | **37 400** | **294 788** |

**II.) Náklady - Tab.5**

|  |  |  |
| --- | --- | --- |
|  | **2019** | **2020** |
| Mzdy + odvody /€/ | 6 800 | 124 800 |
| Materiálové vybavenie | 3 000 | 10 000 |
| Strojné vybavenie | 10 000 | 50 000 |
| Zariadenie SP /nábytok ,počítač a pod../ | 5 000 | 10 000 |
| Služby /prenájom zariadení, odvoz a likv odpadu../ | 11 000 | 50 000 |
| Ostatné | 1 000 | 20 000 |
|  |  |  |
| **Náklady spolu: /€/** | **36 800** | **264 800** |

**7. Záver:**

Najväčším prínosom fungujúceho sociálneho podniku bude zlepšenie poskytovaných činností pre MČ a to najmä z dôvodu priamej prítomnosti min 15 terénnych , výkonných pracovníkov, čo oproti dnešnému stavu , keď veľa krát je k dispozícii 1 pracovník /max 8 pracovníci/ považujeme za markantný rozdiel. Do ďalších rokov /2021- / je perspektíva znižovania finančných príspevkov z rozpočtu obce-zriaďovateľa.

Zníženie nákladov na jednotlivé služby umožní zvýšenie periodicity kosby či zlepšenie úrovne starostlivosti o čistotu. V neposlednom rade je potrebné zdôrazniť aj vytváranie vzťahu k MČ a spolupatričnosti k verejnému životu aj mimo pracovného času.

Za veľkú výhodu považujeme aj odbúranie neefektívneho času spojeného s realizáciou verejného obstarania na tovary a služby.

Vypracoval : Ing. Miroslav Michalus, prednosta